Mnogi slovenski častniki si delijo zasluge za uspešen zaključek bojev za severno mejo. Ti so še pred samim razpadom Avstro-Ogrske in njene vojske prikrito agitirali za osvoboditev izpod avstro-ogrskega jarma in za združitev z ostalimi južnoslovanskimi narodi. Med njimi je pomembno mesto zavzemal stotnik Edvard Vaupotič, ki je bil prisoten na 26. Strelskem polku v začetku 1917. leta na tirolski fronti. Zgodovinske zasluge za razorožitev nemškega Schutzwehra med drugim pripadajo prav stotniku Edvardu Vaupotiču, ki je kot referent za varnostno-obveščevalne zadeve pravočasno izvedel za načrtovani prevrat, pa tudi za odlično pripravljeno in izvedeno akcijo (23. novembra 1918), ko je bila nemška »zelena garda« razorožena in njeni pripadniki (okrog 6000) so bili napoteni domov.